Aalborg Kommune har anskaffet sig tre droner, som skal lette arbejdet for de ansatte. Kommunen har for nylig fået tilladelse til at bruge de flyvende maskiner, og det vil give dem mulighed for at spare en masse tid og ressourcer i hverdagen. - Vi vil gerne være mere effektive, og der er dronerne et godt redskab, fortæller borgmester, Thomas Kastrup-Larsen (S). De nye hjælpere skal blandt andet bruges til inspektions- og kortlægningsopgaver. - Det betyder meget i mit arbejde. Hvor jeg før kunne bruge en uge på at måle et areal op, så tager det mig nu en halv dag, fortæller landmålingstekniker ved Aalborg Kommune, Ole Fristrup. Fire piloter i Aalborg Kommune har fået en uddannelse i at styre dronerne.

Opsummering:
Tre droner skal gøre det nemmere og hurtigere for Aalborg Kommune at udføre blandt andet inspektions- og kortlægningsopgaver.